Zápisnica  č. 1

z ustanovujúceho zasadnutia Akreditačnej komisie, poradného orgánu vlády Slovenskej republiky, konaného dňa 19. apríla 1999 v Bratislave
___________________________________________________________________________

Zasadnutie akreditačnej komisie zvolal predseda vlády SR na realizáciu uznesenia vlády SR č. 260 zo dňa 31. 3. 1999.

Priebeh zasadnutia pozostával z dvoch častí:
V prvej časti predseda vlády SR odovzdal novovymenovaným členom akreditačnej komisie (AK) vymenúvacie dekréty.

V druhej časti sa uskutočnilo prvé pracovné zasadnutie AK s týmto programom:

1.  Úvod
2.  Určenie gestorstva členov AK za jednotlivé oblasti vedeckej, umeleckej a vzdelávacej činnosti a príprava návrhov na zloženie pracovných skupín AK
3. Organizačné otázky
a) Oboznámenie sa so základnými právnymi normami
b) Návrh rokovacieho poriadku
c) Organizačno-technické zabezpečenie chodu pracovných skupín AK

4. Rozličné

Na prvom zasadnutí AK pod vedením L. Bukovského, predsedu AK, sa zúčastnili novovymenovaní členovia AK H. Barancová, V. Bauer, J. Benčo, J. Bulla, I. Gschwendt, R. Holúbek, V. Janeček, J. Jarab, I. Kraus, M. Kupkovič, D. Levický, R. Midriak, V. Michalko, P. Návrat, I. Šulla, M. Urban, Š. Vašek, J. Vladár, ako aj M. Ftáčnik, minister školstva SR, M. Fronc, štátny tajomník MŠ SR a P. Mederly, genrálny riaditeľ sekcie VŠ MŠ SR.

Ospravedlnili sa členovia AK V. Bužek - zahraničná cesta; P. Palček - PN.

K bodu 1:
Predseda AK po otvorení zasadnutia odovzdal slovo ministrovi školstva M. Ftáčnikovi. Pán minister v úvode svojho vystúpenia zablahoželal novým členom AK k vymenovaniu a poprial im veľa úspechov a tvorivého elánu do práce, ktorá ich vo funkcii člena AK čaká.
	Ďalej informoval o záveroch, ktoré sa prijali na rokovaní AK 15. 2. 1997 v súvise s prerokúvaním návrhov na zriadenie troch nových vysokých škôl (AU B. Bystrica, TU Trenčín, UCM Trnava), pričom v súlade s § 5 ods. 1 nariadenia vlády SR č. 422/1990 Zb. o akreditačnej komisii v znení neskorších predpisov požiadal komisiu o akreditáciu týchto vysokých škôl.
	V nadväznosti na vystúpenie predsedu vlády SR, počas inaugurácie nových členov AK, požiadal komisiu o spoluprácu pri dotváraní nového nariadenia vlády o akreditačnej komisii. V závere svojho vystúpenia odporučil uskutočniť spoločné stretnutie rektorov vysokých škôl a akreditačnej komisie za účasti vedenia ministerstva, ktorého predmetom budú otázky evaluácie a akreditácie.

Uznesenie 1.1.1
	Akreditačná komisia schvaľuje predsedov pracovných skupín na akreditáciu fakúlt troch nových vysokých škôl takto:

Trenčianska univerzita v Trenčíne

Fakulta špeciálnej techniky					V. Janeček
Fakulta mechatroniky						P. Návrat
Fakulta priemyselných technológií Púchov			I. Gschwendt
Fakulta sociálno-ekonomických vzťahov			M. Kupkovič

Univerzita sv. Cyrila a Metoda v Trnave

Fakulta masmediálnej komunikácie				J. Vladár
Filozofická fakulta						J. Vladár
Fakulta prírodných vied					I. Kraus

Akadémia umení v Banskej Bystrici

Fakulta múzických umení					J. V. Michalko
Fakulta výtvarných umení					J. V. Michalko
Fakulta dramatických umení					J. V. Michalko

Uznesenie 1.1.2
	Akreditačná komisia ukladá predsedom pracovných skupín predložiť návrh na zloženie pracovných skupín (ad hoc) na akreditáciu uvedených fakúlt. Pri konštituovaní pracovných skupín sa prijíma zásada, podľa ktorej sú v skupine traja členovia AK a ďalší odborníci z vysokých škôl, ústavov SAV, ako aj odborníci z inštitúcií oberateľov absolventov.

								T: 30. 4. 1999
								Z: členovia AK (podľa rozpisu)
K bodu 2:
	Akreditačná komisia prerokovala návrh na gestorstvo členov komisie za jednotlivé oblasti vedeckej, umeleckej a vzdelávacej činnosti takto:

Oblasť vedeckej, umeleckej a vzdeláv. činnosti	Gestor	
matematické vedy	L. Bukovský	
fyzikálne vedy	V. Bužek	
vedy o informatike a výpočtovej technike	P. Návrat	
banícke, geologické a geografické vedy	I. Kraus	
farmaceutické vedy	V. Bauer	
biologické a veterinárske vedy	J. Bulla	
vedy o hutníctve a strojárstve	P. Palček 	
elektrotechnické vedy	D. Levický	
drevárske vedy a vedy o ekológii 
a environmentalistike	R. Midriak	
vedy o stavebníctve, architektúre a kartografii	I. Gschwendt	
vedy o doprave, spojoch, automatizácii a riadení	P. Palček 	
lesnícke a pôdohospodárske vedy	R. Holúbek	
lekárske vedy	I. Šulla	
filozofické, historické a informačné vedy	J. Vladár	
sociálne, právne a policajné vedy	H. Barancová	
ekonomické vedy	M. Kupkovič, 	
filologické vedy	J. Vladár	
vedy o športe	M. Urban	
pedagogické a psychologické vedy	Š. Vašek, 	
vedy o umení a umelecké odbory	J. V. Michalko	
vojenské vedy	V. Janeček	
teologické vedy	J. Jarab	
chemické vedy	M. Urban	

Uznesenie 1.2.1
	Akreditačná komisia schvaľuje gestorstvo členov komisie za jednotlivé oblasti vedeckej, umeleckej a vzdelávacej činnosti tak, ako je to uvedené v tabuľke.

Uznesenie 1.2.2
Na zabezpečenie odbornosti, objektívnosti akreditácie a nezávislého posudzovania úrovne vzdelávania, vedeckej alebo umeleckej činnosti vysokých škôl a fakúlt si AK (v súlade s § 3 nariadenia vlády SR č. 422/90 Zb. o akreditačnej komisii v znení neskorších predpisov) ustanoví pracovné skupiny (podskupiny). Ich zloženie sa prerokuje na 2. zasadnutí akreditačnej komisie.
	Akreditačná komisia ukladá členom AK vypracovať návrh na zloženie pracovných skupín v nadväznosti na schválené gestorstvo.
								T: 30. 4. 1999
								Z: členovia AK
K bodu 3a:
Členovia AK dostali:
- zákon č. 172/1990 Zb. o vysokých školách v znení neskorších predpisov
- nariadenie vlády SR č. 422/1990 Zb. o akreditačnej komisii v znení neskorších predpisov
- vyhlášku MŠ SR č. 131/1997 Z. z. o doktorandskom štúdiu
- vyhlášku MŠ SR č. 330/1997 Z. z. o habilitácii docentov a vymenúvaní profesorov
- vyhlášku MŠ SR č.  7/1998 Z. z. o rigoróznych skúškach a obhajobách rigoróznych prác.

Uznesenie 1.3.1
Akreditačná komisia ukladá členom komisie dôkladne sa oboznámiť s uvedenými právnymi normami.

K bodu 3b:
Návrh rokovacieho poriadku predložil L. Bukovský a požiadal členov AK o pripo-mienky k návrhu.

Uznesenie 1.3.2
Akreditačná komisia ukladá členom AK predložiť písomné pripomienky k návrhu rokovacieho poriadku AK na sekretariát AK.
T: do 30. 4. 1999.
								Z: členovia AK
K bodu 3c:
Členovia AK boli oboznámení s administratívnym postupom pri uskutočnení pracovnej cesty, ako aj s postupom pri zvolávaní zasadnutia pracovnej skupiny.

K bodu 4:
Ďalšie (druhé) zasadnutie akreditačnej komisie sa uskutoční 13. - 14. mája 1999 v Bratislave. 
Tretie zasadnutie sa uskutoční 2.- 4. júna 1999 v Púchove (pôvodná dohoda 10. 6. 99 - zmena).

Schválil: 						      Lev   B u k o v s k ý
predseda akreditačnej komisie